เที่ยวเมืองนอกให้คุ้มค่าเงิน
ใกล้จะสิ้นเดือน ต.ค.แล้ว ลมหนาวก็เริ่มพัดมา ทำให้การท่องเที่ยวเริ่มกลับมาคึกคักอีกครั้ง
24 ต.ค. 2555

โดย...ปรเมศวร์ พรหมบุรี
ใกล้จะสิ้นเดือน ต.ค.แล้ว ลมหนาวก็เริ่มพัดมา ทำให้การท่องเที่ยวเริ่มกลับมาคึกคักอีกครั้ง หลายๆ ท่านก็วางแผนการท่องเที่ยวพักผ่อนช่วงปลายปีกันไปแล้ว เรื่องงบประมาณก็เป็นสิ่งหนึ่งที่กำหนดว่าเราจะไปเที่ยวได้ใกล้หรือไกลขนาดไหน ท่านที่มีงบประมาณมากหน่อยก็คงไปเที่ยวต่างประเทศกันหลังจากเหนื่อยกับงานมาทั้งปี ซึ่งข้อมูลจากสมาคมไทยบริการท่องเที่ยวคาดว่าในช่วงไตรมาสสุดท้ายของปีนี้จะมีคนไทยไปเที่ยวต่างประเทศจำนวน 1.5 ล้านคน สำหรับบางท่านที่มีงบประมาณจำกัดนั้นสายการบินแบบประหยัดก็จะทำให้แผนการไปเที่ยวของท่านสามารถไปได้ไกลขึ้น แต่ไม่ว่าเราจะมีงบประมาณมากหรือน้อยเพียงใด ถ้าเรามีการวางแผนในการใช้จ่ายที่ดี เราก็จะสามารถเที่ยวได้อย่างคุ้มค่าและประหยัดเงินในกระเป๋าเราไปได้ไม่น้อยทีเดียวครับ โดยเฉพาะการไปเที่ยวต่างประเทศที่มีค่าใช้จ่ายค่อนข้างสูง รวมทั้งการ Shopping ซึ่งเป็นสัญลักษณ์ของคนไทย ไปที่ไหนต้อง Shop ที่นั่น ผมก็เลยขอนำวิธีการที่เราควรเตรียมพร้อมทางการเงินเพื่อจะได้ไปเที่ยวเมืองนอกกันให้สนุกและสามารถใช้งบประมาณได้อย่างมีประสิทธิภาพนะครับ
1.เตรียมงบประมาณและวางแผนการเดินทางให้ละเอียด ท่านที่ไปเที่ยวกับคณะทัวร์ก็จะมีบริษัททัวร์จัดเตรียมเรื่องการเดินทาง อาหาร และที่พักให้ แต่ในปัจจุบันคนไทยเราก็นิยมการเที่ยวกับครอบครัวหรือกลุ่มเพื่อนๆ กันเองมากขึ้น สำหรับผู้ที่เดินทางด้วยตนเองนั้นก็ลองตรวจสอบดูในบัญชีบัตรเครดิตของเราดูนะครับว่ามีคะแนนสะสมอยู่มากน้อยเพียงใด เราอาจใช้คะแนนสะสมนั้นแลกตั๋วเครื่องบินได้ฟรี หรือลองติดตามดูโปรโมชันของบัตรเครดิตต่างๆ ที่มีอยู่เสมอๆ ก็จะประหยัดเงินไปได้มากทีเดียว แล้วอย่าลืมทำประกันสุขภาพและประกันอุบัติเหตุระหว่างการเดินทางไว้ด้วยนะครับ ซึ่งเบี้ยประกันก็ไม่แพง เพราะหากเราไปเจ็บป่วยที่ต่างประเทศนั้น ค่ารักษาพยาบาลจะแพงมาก ถึงแม้ว่าเราจะขนย้ายผู้ป่วยกลับมารักษาพยาบาลในบ้านเรานั้นค่าใช้จ่ายในการขนย้ายก็เป็นเงินหลายแสนทีเดียว
2.ควรจองตั๋วเครื่องบินหรือพาหนะต่างๆ ตลอดจนค่าโรงแรมที่พัก ค่าเช่ารถ และค่ากิจกรรมต่างๆ ที่เราวางแผนไว้ โดยใช้สกุลเงินบาทของเราตั้งแต่แรก เพราะจะทำให้เราสามารถประหยัดค่าใช้จ่ายที่เกิดจากส่วนต่างของอัตราแลกเปลี่ยน (Exchange Rate) นอกจากนั้นการเลือกที่พักควรเลือกที่พักที่สามารถเดินทางโดยรถสาธารณะสะดวก ซึ่งราคาอาจจะสูงกว่าเล็กน้อย แต่จะประหยัดค่าใช้จ่ายในการเดินทางมากกว่าที่พักราคาถูก แต่อาจอยู่ไกลจากเขตเมือง
3.เตรียมวงเงินบัตรเครดิตและเงินสดติดกระเป๋าให้พอในการใช้จ่าย ก่อนเดินทางควรแจ้งธนาคารที่ออกบัตรเครดิตให้ทราบว่าเราจะเดินทางไปต่างประเทศ เพราะหากเราไปใช้บัตรเครดิตในประเทศที่มีความเสี่ยงในการทุจริตสูง ธนาคารอาจระงับการใช้บัตรเครดิตของเราได้ ส่วนเงินสดนั้นเราควรเตรียมไปให้พอใช้ แต่ก็ไม่ควรมากจนเกินไป เพราะอาจสูญหายได้ง่าย และหากเงินเหลือกลับมาก็เป็นภาระที่เราต้องไปแลกเงินคืน ทำให้เสียส่วนต่างในการแลกเปลี่ยนด้วย แต่อย่าลืมเช็กอัตราแลกเปลี่ยนจากแหล่งต่างๆ ก่อนที่เราจะแลกเงินนะครับ สำหรับท่านที่นิยมไปแลกเงินที่สนามบินสุวรรณภูมิ ก่อนที่จะขึ้นเครื่อง ผมก็ขอแนะนำให้ลองไปที่บูธแลกเปลี่ยนเงินที่ชั้น B1 ของสนามบินบริเวณทางเชื่อมกับแอร์พอร์ต เรล ลิงค์ คุณจะได้อัตราแลกเปลี่ยนที่ดีที่สุดในสนามบินสุวรรณภูมิ 
4.การใช้จ่ายด้วยบัตรเครดิตในหลายๆ ประเทศนั้น เราจะสามารถกำหนดวิธีการชำระเงินโดยคำนวณเป็นสกุลเงินบาท (เรียกว่า Dynamic Currency Conversion หรือ DCC) หรือชำระเงินด้วยสกุลท้องถิ่น (Non DCC) ซึ่งจะมีข้อดีและข้อเสียแตกต่างกัน การชำระเงินแบบ Non DCC ระบบจะคำนวณอัตราแลกเปลี่ยนเป็นเงินบาทในวันที่ร้านค้าส่งรายการเรียกเก็บกับธนาคาร ซึ่งมักจะหลังจากที่เราทำรายการชำระเงินไปแล้ว 12 วัน และหากในวันนั้นเงินบาทมีค่าอ่อนลง ก็จะทำให้เราต้องจ่ายเงินเพิ่มขึ้นกว่าที่เราคิดไว้ ในทำนองเดียวกันถ้าค่าเงินบาทแข็งขึ้นเราก็จะจ่ายเงินน้อยลง ส่วนการชำระเงินแบบ DCC นั้น ระบบจะคำนวณอัตราแลกเปลี่ยนในขณะนั้นให้เราทันที ทำให้เรารู้ว่าเราจะต้องชำระค่าใช้จ่ายเป็นเงินบาทเท่าไหร่ แต่การชำระแบบ DCC จะมีการ Mark Up ค่าธรรมเนียมเข้าไปในอัตราแลกเปลี่ยนด้วย ทำให้เราจะเสียค่าแลกเปลี่ยนเงินในอัตราที่สูงกว่า Non DCC ในช่วงเวลาเดียวกัน แต่ถ้าในสภาวะที่อัตราแลกเปลี่ยนมีความผันผวนสูง ก็ควรเลือกแบบ DCC ไว้ก็จะสบายใจกว่าครับ
5.เลือกใช้บัตรเครดิตที่มีบริการส่ง SMS ให้เราเมื่อมีการใช้จ่ายผ่านบัตรเครดิต เพื่อเราจะสามารถตรวจสอบความถูกต้องได้ โดยเฉพาะอย่างยิ่งที่เราไปใช้บัตรเครดิตในประเทศที่มีความเสี่ยงในการทุจริตสูง ซึ่งหลายๆ สถาบันการเงินนั้นสามารถให้เราสมัครใช้ได้ฟรีเลยนะครับ และเราควรจะถ่ายสำเนาบัตรเครดิตรวมเอกสารสำคัญติดตัวไปด้วย หรือเก็บไว้ในระบบ Mail ที่สามารถเรียกออกมาใช้ได้ง่าย เผื่อต้องใช้ในยามฉุกเฉินเมื่อมีการสูญหาย 
6.ควรนำบัตรเดบิตติดตัวไปด้วย เผื่อเงินสดขาดมือ เราก็สามารถถอนเงินสกุลท้องถิ่นจากเครื่อง ATM ที่อยู่ในเครือข่าย Visa ซึ่งเราจะเสียค่าใช้จ่ายน้อยกว่าการใช้บัตรเครดิตถอนเงินสด อีกทั้งการใช้บัตรเครดิตถอนเงินสดนั้น จะมีค่าดอกเบี้ยเพิ่มขึ้นมาอีกด้วย
ก่อนเดินทางอย่าลืมเตรียมของใช้ประจำตัว เช่น ยา หรือโทรศัพท์มือถือ ที่เดี๋ยวนี้มี SIM ที่เราสามารถนำไปใช้ในต่างประเทศได้ในราคาที่ประหยัด รวมทั้งเตรียมกระเป๋าสำรองเผื่อเราจะไปขนของฝากกลับบ้าน นอกจากนี้เราอาจพกเงินที่เป็นสกุลเงินหลักติดตัวไปบ้าง เช่น US Dollar เผื่อกรณีฉุกเฉินที่เราจำเป็นต้องใช้เงินท้องถิ่นก็จะสามารถแลกเปลี่ยนได้ง่าย และขอให้ท่านที่จะไปเที่ยวไม่ว่าจะเป็นในประเทศหรือเมืองนอกเดินทางปลอดภัยและเที่ยวกันอย่างสนุกคุ้มค่าเงินนะครับ